CR: Afrika moet 7 lede op veiligheidsraad kry | Netwerk24
CR: Afrika moet 7 lede op veiligheidsraad kry
Deur Sarel Van Der Walt 14 September 2018 18:52
Pres. Cyril Ramaphosa spreek Vrydag in Pretoria die diplomatieke korps toe. Regs is Reginah Mhaule, adjunkminister van internasionale betrekkinge en samewerking. Foto: Sarel van der Walt
Suid-Afrika stel voor die veiligheidsraad van die Verenigde Nasies (VN) moet van 15 lede tot 26 vergroot word en Afrika moet twee permanente en vyf nie-permanente lede in dié raad hê.
Só het pres. Cyril Ramaphosa Vrydag in Pretoria by die hoofkantoor van die departement van internasionale betrekkinge en samewerking aan die diplomatieke korps in Suid-Afrika gesê.
Suid-Afrika word in Januarie die tweede keer vir 'n tydperk van twee jaar 'n deeltydse lid van die veiligheidsraad.
"Suid-Afrika is bekommerd oor die toename in unitarisme in die wêreldsake die laaste twee dekades, en die skending van nasionale soewereiniteit," het Ramaphosa aan die ambassadeurs en ander diplomate gesê.
"Dit bedreig die wêreldvrede, veiligheid en ontwikkeling. Ons moet saamwerk om die multilaterale stelsel van regering en kollektiewe besluitneming wêreldwyd te versterk."
Suid-Afrika, wie se genl. Jan Smuts, 'n voormalige eerste minister, 'n sleutelrol gespeel het in die totstandkoming van die VN ná die Tweede Wêreldoorlog, beywer hom al lank vir die hervorming van die VN.
Suid-Afrika se invloed in Afrika het onder oudpres. Jacob Zuma getaan.
Ramaphosa sal later vandeesmaand die VN in New York toespreek. Hy sal ook die Nelson Mandela-vredesberaad by die VN bywoon die dag voordat die 73ste algemene vergadering van dié organisasie begin.
Die president het aan die diplomatieke korps bevestig oudpres. Thabo Mbeki word sy spesiale gesant na die Demokratiese Republiek van die Kongo (DRK) en die Groot Mere-distrik, terwyl die voormalige adjunkhoofregter Dikgang Moseneke die Suider-Afrikaanse Ontwikkelingsgemeenskap (SAOG) se gesant in Lesotho word.
Ramaphosa het vroeër vir oudminister Roelf Meyer en Ebrahim Ebrahim, 'n voormalige adjunkminister, as sy spesiale gesante na Madagaskar aangestel om te help om die probleme in dié land op te los.
Suid-Afrika is op die oomblik ook in Burundi, Suid-Soedan, Somalië en die Sentraal-Afrikaanse Republiek op bilaterale en nie-bilaterale vlak betrokke om vrede te probeer bewerkstellig.
Ramaphosa het gesê een van sy vernaamste doelwitte is om beleggings ter waarde van sowat $100 miljard oor die volgende vyf jaar na Suid-Afrika te lok.
As deel hiervan sal 'n beleggerskonferensie van 25 tot 27 Oktober in Johannesburg gehou word waar Suid-Afrikaanse en internasionale beleggers met mekaar in aanraking kan kom.
"Suid-Afrika werk hard daaraan om die beleggingsomgewing in die land, sowel as beleidsekerheid en konsekwentheid, te verbeter," het die president gesê.
Hy het aan die ambassadeurs en diplomate gesê hy hoop om in die toekoms gereelder met hulle te praat.